b'\n_START_ARTICLE_\nLietuvos medicinos biblioteka\n_START_PARAGRAPH_\nLietuvos medicinos biblioteka\xc2\xa0\xe2\x80\x93 did\xc5\xbeiausia Lietuvos biomedicinos ir jai artim\xc5\xb3 moksl\xc5\xb3 biblioteka Vilniuje, Ka\xc5\xa1ton\xc5\xb3 g. 7.\n_START_SECTION_\nIstorija\n_START_PARAGRAPH_\n1941\xc2\xa0m. Vilniuje \xc4\xafkurta Valstybin\xc4\x97 centrin\xc4\x97 mokslin\xc4\x97 medicinos biblioteka. 1941\xe2\x80\x931944\xc2\xa0m. ji buvo u\xc5\xbedaryta, 1944\xe2\x80\x931952\xc2\xa0m. Valstybin\xc4\x97 centrin\xc4\x97 mokslin\xc4\x97 medicinos biblioteka, 1952\xe2\x80\x931990\xc2\xa0m. Valstybin\xc4\x97 mokslin\xc4\x97 medicinos biblioteka, nuo 1990\xc2\xa0m. Lietuvos medicinos biblioteka. Pradin\xc4\xaf fond\xc4\x85 sudar\xc4\x97 gydytoj\xc5\xb3 dovanotos asmenin\xc4\x97s bibliotekos. Per Antr\xc4\x85j\xc4\xaf pasaulin\xc4\xaf kar\xc4\x85 bibliotekos fondas buvo i\xc5\xa1grobstytas ar sunaikintas. Nuo 1945\xc2\xa0m. fondus papild\xc4\x97 Kauno medicinos instituto, Maskvos, Charkovo ir tarybini\xc5\xb3 respublik\xc5\xb3 mokslini\xc5\xb3 medicinos ir mokslo tyrim\xc5\xb3 institut\xc5\xb3 bibliotek\xc5\xb3 dokumentai, asmenin\xc4\x97s bibliotekos, kurias perdav\xc4\x97 Vytautas Girdzijauskas, Liubomiras Laucevi\xc4\x8dius, Tomas Kairi\xc5\xabk\xc5\xa1tis, Chackelis Kibarskis, Vladas \xc5\xa0imk\xc5\xabnas ir kiti. 1946\xe2\x80\x931951\xc2\xa0m. bibliotekos 11 000 u\xc5\xbesienio medicinos knyg\xc5\xb3 ir \xc5\xbeurnal\xc5\xb3 paimta \xc4\xaf u\xc5\xbedarus specialiuosius fondus._NEWLINE_Nuo 1993\xc2\xa0m. Pasaulin\xc4\x97s sveikatos organizacijos (PSO) Europos regiono dokumentacijos centras, nuo 1994\xc2\xa0m. PSO depozitin\xc4\x97 biblioteka. Priklauso nuo 2002\xc2\xa0m. Lietuvos mokslini\xc5\xb3 bibliotek\xc5\xb3 asociacijai. Turi 6 filialus: Vilniaus universiteto ligonin\xc4\x97s Santari\xc5\xa1ki\xc5\xb3 klinikose, Vilniaus universiteto vaik\xc5\xb3, Panev\xc4\x97\xc5\xbeio ir Klaip\xc4\x97dos ligonin\xc4\x97se, Higienos institute ir Vilniaus universiteto Onkologijos institute.\n_START_SECTION_\nFondai\n_START_PARAGRAPH_\nLietuvos medicinos biblioteka kaupia ir teikia medicinos informacij\xc4\x85 vartotojams, dalyvauja \xc4\xafgyvendinant valstyb\xc4\x97s sveikatos programas, saugo ra\xc5\xa1ytin\xc4\xaf Lietuvos medicinos mokslo paveld\xc4\x85. Fondus sudaro 201 510 pavadinim\xc5\xb3 707 612 dokument\xc5\xb3, i\xc5\xa1 j\xc5\xb3\xc2\xa0\xe2\x80\x93 667 800 knyg\xc5\xb3 ir serijini\xc5\xb3 leidini\xc5\xb3, 25 600 mikroform\xc5\xb3, 13 820 garso ir vaizdo, 308 elektronikos dokument\xc5\xb3 (2007\xc2\xa0m.)._NEWLINE_Saugomi senosios medicinos literat\xc5\xabros paminklai\xc2\xa0\xe2\x80\x93 5000 egz.: XVI a.\xc2\xa0\xe2\x80\x93 XX a. pr. enciklopedijos, \xc5\xbeinynai, vadov\xc4\x97liai, monografijos, seniausios Lietuvoje (Vilniuje) i\xc5\xa1spausdintos medicinos knygos S. Simonijaus \xe2\x80\x9eMedicinos ir gamtamoksliniai komentarai\xe2\x80\x9c (Commentariola medica et physica 1584\xc2\xa0m.) kopija. Veikalai, kuriuos para\xc5\xa1\xc4\x97 Lietuvos medikai Petras Avi\xc5\xbeonis, Jonas Kairi\xc5\xabk\xc5\xa1tis, Vladas Kuzma, Vladas La\xc5\xa1as, Pranas Ma\xc5\xbeylis ir kiti.\n_START_SECTION_\nLeidyba\n_START_PARAGRAPH_\nLeid\xc5\xbeia literat\xc5\xabros rodykles nuo 1948\xc2\xa0m. \xe2\x80\x9eNauja medicinos literat\xc5\xabra\xe2\x80\x9c, nuo 1995\xc2\xa0m.\xc2\xa0\xe2\x80\x93 \xe2\x80\x9ePasaulin\xc4\x97s sveikatos organizacijos leidiniai Lietuvos medicinos bibliotekoje\xe2\x80\x9c, nuo 1958\xc2\xa0m.\xc2\xa0\xe2\x80\x93 periodini\xc5\xb3 leidini\xc5\xb3 rodykl\xc4\x99 \xe2\x80\x9eMedicinos periodika\xe2\x80\x9c, nuo 2005\xc2\xa0m.\xc2\xa0\xe2\x80\x93 \xe2\x80\x9eEkspresinformacija\xe2\x80\x9c apie kaupiamus leidinius. Nuo 1996\xc2\xa0m. rengia biobibliografijos, nuo 2002\xc2\xa0m. temin\xc4\x97s bibliografijos rodykles. Pareng\xc4\x97 nacionalin\xc4\x97s medicinos bibliografijos leidin\xc4\xaf \xe2\x80\x9eLietuvi\xc5\xa1koji medicinin\xc4\x97 literat\xc5\xabra\xe2\x80\x9c (iki 2007\xc2\xa0m. i\xc5\xa1leista 11 t. spaudoje 1940\xe2\x80\x931983\xc2\xa0m. paskelbt\xc5\xb3 Lietuvos medik\xc5\xb3 darb\xc5\xb3). Yra metodinis, konsultacinis \xc5\xa1alies medicinos 30 bibliotek\xc5\xb3 (2008\xc2\xa0m.) centras.'